แบงก์หดเป้าสินเชื่อรับภัยแล้ง
แบงก์เล็งลดเป้าการขยายตัวของสินเชื่อรับปัญหาภัยแล้ง ทำใจหนี้เสียทยอยเพิ่มสูงขึ้น
27 มิ.ย. 2558

แบงก์เล็งลดเป้าการขยายตัวของสินเชื่อรับปัญหาภัยแล้ง ทำใจหนี้เสียทยอยเพิ่มสูงขึ้น
นายบุญทักษ์ หวังเจริญ ประธานสมาคมธนาคารไทย เปิดเผยว่า สินเชื่อในระบบธนาคารพาณิชย์ ปีนี้จะขยายตัวต่ำกว่าคาดการณ์ที่ ตั้งเป้าไว้ เนื่องจากมีปัจจัยผันแปรซึ่งเป็นความเสี่ยงที่ไม่ได้คาดคิดมาก่อนเป็นปัจจัยดึงเศรษฐกิจลงมา โดยกระทรวงการคลังคาดว่าปัญหาภัยแล้งจะทำให้อัตราการขยายตัวของเศรษฐกิจ (จีดีพี) ลดลงประมาณ 0.5% ดังนั้นสินเชื่อในระบบธนาคารก็จะขยายตัวลดลงตามกิจกรรมทางเศรษฐกิจ
ประธานสมาคมธนาคารไทย กล่าวว่า ธนาคารทั้งระบบระมัดระวังการให้สินเชื่อในช่วงภาวะเศรษฐกิจชะลอตัวมาก หากเป็นหนี้ตกชั้นจะสร้างภาระให้กับธนาคารมาก ดังนั้นเงินให้สินเชื่อในเดือน พ.ค.จึงขยายตัวเพียง 3.81% เพิ่มขึ้น 6,110 ล้านบาท จากยอดคงค้างในเดือน เม.ย. 10.19 ล้านล้านบาท เพิ่มขึ้นต่ำสุดในรอบ 4 เดือน
"ช่วงนี้ธนาคารหยุดแข่งขันกันปล่อยกู้ หันไปปรับโครงสร้างหนี้กับลูกค้าซึ่งส่วนใหญ่เป็นเอสเอ็มอี บางธนาคารผ่อนผันให้ลูกค้าจ่ายแต่ดอกเบี้ย ยืดเวลาชำระหนี้ออกไปก่อน เพื่อไม่ให้เป็นหนี้ตกชั้นมูลหนี้เป็นหมื่นล้านบาท หลายธนาคารก็ต้องลดดอกเบี้ยให้ลูกค้า เพราะลูกค้าชำระหนี้ไม่ไหว ยอดขาย ตกมาก ไม่มีกำไร สภาพที่แท้จริงของลูกค้าเอสเอ็มอีเป็นเช่นนี้" นายบุญทักษ์ กล่าว
ทั้งนี้ สิ่งที่คณะกรรมการร่วมภาคเอกชน 3 สถาบัน (กกร.) เสนอต่อรัฐบาลขอให้บรรษัทประกันสินเชื่ออุตสาหกรรมขนาดย่อม (บสย.) เพิ่มค้ำประกันสินเชื่อจาก 18% เป็น 30% ของยอดสินเชื่อ แต่รัฐบาลยังไม่อนุมัติ ซึ่งเรื่องนี้เป็นเรื่องสำคัญ หากไม่ปลดล็อกตรงนี้จะทำให้ลูกค้าเอสเอ็มอีของธนาคารลำบากมากขึ้น
นายบุญทักษ์ กล่าวว่า ขณะนี้เศรษฐกิจไทยผูกพันไปกับเศรษฐกิจจีนมาก เพราะสัดส่วนการส่งออกไปจีนส่วนหนึ่งเป็นสินค้าเกษตร หากเศรษฐกิจจีนแย่ราคาสินค้าเกษตรก็จะยิ่งตกต่ำลงไปอีก ซึ่งเป็นปัจจัยที่ต้องนำมาพิจารณาในการปล่อยกู้ สำหรับธนาคารทหารไทยในปีนี้คาดว่าสินเชื่อจะขยายตัวเพียง 2% ตามจีดีพี
แหล่งข่าวจากธนาคารกรุงเทพเปิดเผยว่า ธนาคารทุกแห่งระวังการปล่อยสินเชื่อ เพราะจำนวนหนี้ที่ไม่ก่อให้เกิดรายได้ (เอ็นพีแอล) ในขณะนี้เป็นหนี้เสียที่ยังต่ำกว่าความเป็นจริง เพราะหนี้ที่มีปัญหาส่วนใหญ่ผ่านการปรับโครงสร้างหนี้ไปแล้ว แต่มีลูกค้าบางรายไปไม่รอดไหลกลับลงมาเป็นหนี้เสีย ก็ทำให้ธนาคารต้องเพิ่มสำรองหนี้ หนี้เสียของเอสเอ็มอีคิดเป็นจำนวนเงินไม่มาก แต่คิดเป็นจำนวน ผู้ประกอบการมากราย
แหล่งข่าวเปิดเผยต่อไปว่า ภาวะการค้าในภูมิภาคฝืดเคือง โดยเฉพาะธุรกิจค้าปลีกมียอดขายต่ำลงมาก ภาวะเช่นนี้จะส่งผลกระทบเป็นลูกโซ่ ต้องใช้เวลาประมาณ 6-12 เดือนจึงจะเห็นผล ทำให้กำลังการผลิตในโรงงานอุตสาหกรรมลดลงจนเลิกจ้างงาน จึงจะเห็นผลของเศรษฐกิจชะลอตัวในภาพรวม